Kunfehértó Község Polgármesterének

ELŐTERJESZTÉSE

Kunfehértó Község Önkormányzata Képviselő-testülete

2018. április 25. napján tartandó ülésére

**Tárgy: Beszámoló a védőnői szolgálat 2017. évi tevékenységéről**

**Tisztelt Képviselő-testület!**

Kunfehértó Község Önkormányzatának Képviselő-testülete 2018. évben napirendjére tűzte az előző évi védőnői szolgálat beszámolójának megtárgyalását, melyet mellékelten terjesztek a Képviselő-testület elé.

Kérem, szíveskedjenek a beszámolót megtárgyalni és az alábbi határozati javaslatot elfogadni.

**Határozati javaslat**

**Kunfehértó Község Önkormányzatának Képviselő-testülete a védőnői szolgálat 2017. évi tevékenységéről szóló beszámolóját az előterjesztés melléklete szerinti tartalommal elfogadja.**

Kunfehértó, 2018. április 19.

Határidő: azonnal

Felelős: Huszár Zoltán polgármester

Értesül: Sarok Zsófia

 Huszár Zoltán

**BESZÁMOLÓ**

**A VÉDŐNŐI SZOLGÁLAT**

**2017. ÉVI**

**MUNKÁJÁRÓL**

Készítette: Sarok Zsófia

 védőnő

A Magyar Védőnői Szolgálat 1915-ben alakult. A területi védőnői ellátás egy hungarikum, a Magyar Védőnői Szolgálat 2014-ben Magyar Örökség Díjas lett.

A védőnők alapfeladataikat az egészségügyben meghatározott – 49/2004 (V.21.) EszCsM rendelet, 19/2009 EüM rendelet-, módszertani útmutatók, szakmai protokollok alapján végzik. A védőnő kompetencia köre egyre szélesebb, napjainkra már az egész család egészségügyi, szociális problémáinak a megoldásában is részt vesz és tanácsokat ad a felmerülő problémák megoldásához.

**A területi védőnő főbb feladatai:**

* nővédelem
* várandós- és gyermekágyas anyák gondozása
* 0-6 éves gyermekek gondozása
* tanköteles korú gyermekek gondozása

Nővédelem, várandós és gyermekágyas gondozás

Tanácsadásokon, illetve előre egyeztetett időpontban. A tanácsadások alkalmával a leggyakrabban felmerülő téma a fogamzásgátlás, illetve a gyermekvállalás kérdése.

A 26/2014. (IV.8.) EMMI rendelet, a várandós gondozásban hozott változásokat. A rendelet a háziorvosokat igyekszik jobban bevonni a várandósok ellátásába, és a védőnők önálló munkavégzését is erősíti.

Az egész évben gondozott kismamák száma 2017-ben 24. Ez a szám 4, előző évről áthozott, és 20 újonnan nyilvántartásba vett várandósból adódott.

**2017-ben tanácsadáson először megjelenés ideje hetekben:**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Összesen | **0-8 hét** | **9-12 hét** | **13-17 hét** | **18-22hét** | **23-26 hét** | **27-31 hét** | **32-36 hét** | **37-** |
| **24** | 12 | 12 | 0 | 0 | 0 | 0 | 0 | 0 |

A cél az, hogy a várandósok minél előbb, lehetőleg 12 hét előtt eljussanak várandós gondozásra. A 2017-es évben gondozatlan kismama nem volt a körzetben.

**Újonnan nyilvántartásba vett várandósok**

|  |  |  |  |  |  |  |
| --- | --- | --- | --- | --- | --- | --- |
| **ÉV** | **Nincs gyermeke** | **1 gyermeke van** | **2 gyermeke van** | **3 gyermeke van** | **4 vagy több gyermeke van**  | **Összesen** |
| **2016** | 3 | 5 | 4 | 0 | 0 | 12 |
| **2017** | 10 | 6 | 4 | 0 | 0 | 20 |

2017-ben a várandósok részére tartott tanácsadásra a kiskunhalasi kórházból jött szülész-nőgyógyász, minden hónap negyedik szerdáján. Dr. Czagány Anita és Dr. Lajkó Zsolt felváltva látják/látták el a körzetet. Március óta Dr. Kellner Barnabás jár ki.

**Tanácsadáson várandósok megjelenése**

|  |  |  |  |
| --- | --- | --- | --- |
| **ÉV** | **ORVOSSAL** | **VÉDŐNŐI** | **ÖSSZESEN** |
| **2016** | 57 | 70 | 127 |
| **2017** | 82 | 112 | 194 |

**Gyermekágyas anyák gondozása**

Szülés után a mindenkori állapotuknak és szükségleteiknek megfelelően történik. Előírás, hogy az első látogatásnak az intézetből történő hazaérkezés után 48 órán belül meg kell történnie.
Ebben az időszakban a legfontosabb a gyermekágyas időszak bármely szövődményének mihamarabbi felfedezése, továbbá az anyatejes táplálás 6 hónapos korig történő kizárólagos szorgalmazása. A 2017-es évben nem történt orvosi beavatkozást igénylő gyermekágyas szövődmény.

**0-6 éves gyermekek**

(2017 dec 31. adat alapján 122 )

|  |  |  |
| --- | --- | --- |
| **ÉV** | **Születésszám** | **Ebből külterületen lakó** |
| **2016** | 13 | 0 |
| **2017** | 14 (ebből 2-en beköltöztek) | 0 |

2018-ban április 11-ét bezárólag 11-en születtek, ebben az évben előreláthatólag még 9 születés várható.

**Óvodai munka**

Egy nevelési tanév alatt a fejtetvesség szűrése minimum 3 alkalommal történik, illetve szükség szerint. A szűréseket igyekszem minden esetben szünet utánra időzíteni, mivel ilyenkor nagy az esély az otthon töltött idő alatti visszafertőződésre. 2017-ben nem tapasztaltam fejtetvességet.

**Tanköteles korú gyermekek gondozása**

Az iskolában a munka egyeztetett munkaterv alapján történik. Tavasszal a páros osztályok kötelező szűrővizsgálata zajlik. Ezek a szűrővizsgálatok a védőnői és az orvosi szűréseket is magukba foglalják. A szűrővizsgálatok célja az, hogy a minél hamarabbi gyógykezelés céljából felfedezzük a rejtett, még tünetmentes betegségeket, elváltozásokat. A 2017-es évben a legszembetűnőbb probléma a mozgás szervrendszerénél adódott. Gyakori volt a gyerekeknél a lúdtalp, illetve a hanyag tartás. Mindenezek mellett megfigyelhető már kisiskolás korban az éleslátás romlása.

Az iskolai kampányoltásoknál (6. osztályosokat kétszer, a 7. osztályosokat szintén kétszer oltottuk, oltáselmaradás nem volt). A HPV (méhnyakrák elleni oltás) jelenleg nem kötelező védőoltás, viszont minden 7. osztályos lánynak adott a lehetőség, hogy térítésmentesen igénybe vegye ezt a védőoltást. A tanév kezdetén a szülőket tájékoztatom, majd a tájékoztatás után egy nyilatkozattal járulnak hozzá a védőoltás beadásához, amelyet ősszel és tavasszal oltunk.

Mindezeken kívül fejtetvesség vizsgálatot is végzek.

2017-ben szintén működik a Baba-mama klub. A téli hónapokban kevés volt az érdeklődő, ezért havonta, az ünnepek alatt pedig nem került megrendezésre. A melegebb hónapokban havonta, vagy 2 hetente lett megtartva. Jelenleg a tél után ismét megnőtt az érdeklődés. A jövőben is szeretném fenntartani ennek a programnak a lehetőségét.
Több, a falu és különböző egyesületek által rendezett programon is próbálok részt venni ( Holdruta gyermekhét, falunap, családi-és szüreti nap), ahol szakmailag igyekszem a rendezvények sikeréhez hozzájárulni.

2017-ben egy alkalommal a járványügyi felügyelő ellenőrzést tartott. Ezen az egy alkalmon nézte a kampányoltásokat, azok menetét, a folyamatos oltásokhoz szükséges oltóanyag készletet és tárolását ellenőrizte. A szakfelügyelet során kiállított jegyzőkönyv szerint szabálytalanságot, hiányosságot nem találtak.

Továbbá a 2017-es év áprilisában, a járási vezető védőnő szakfelügyeleti ellenőrzést tartott az iskolában folyó szűrővizsgálati tevékenységemről. A jegyzőkönyvi összegzés szerint a vizsgálatok a szakmai előírásoknak megfeleltek.
Június hónapban szintén a járási vezető védőnő tartott ellenőrzést, ezúttal ,,területi védőnői szolgálatok gyermekvédelmi feladatainak szakfelügyeleti vizsgálatát.” Ezen a vizsgálaton is mindent rendben találtak.

 Ebben az évben is részt vettem a kötelező szakmacsoportos értekezleteken.

A védőnői munka döntő többsége a Stefánia programmal kerül rögzítésre, azonban van még néhány dokumentáció amelyek rögzítése papíralapon történik.

2017 szeptemberétől bevezetésre kerültek az új státusz vizsgálatok (korábban 1hónapos, 3 hónapos, 6hónapos, 12hónapos, 2éves, 3éves, 4éves, 5éves, 6 éves korban kellett. Szeptembertől a szűrővizsgálatok időpontja kiegészült a 2 hónapos, 4 hónapos, 9 hónapos, 15 hónapos, a 18 hónapos életkorhoz kötött vizsgálatokkal is.) ezek még az eddig meglévő adminisztrációs terveket növelték. A szülői kérdőívek átbeszélésével az egy gyerekre számolt vizsgálati idő szintén megnőtt. Az előző évekhez hasonlóan, a probléma még mindig fennáll. Az adminisztrációra, és a meghosszabbodott és gyakoribbá vált státusz vizsgálatokra szánt idő miatt még mindig egyre kevesebb, nehezen megszervezhető tényleges, minőségi időt tudunk tölteni a családokkal.

Kérem a Képviselő Testület a védőnői munkám 2017.évi beszámolójának elfogadását!

Kunfehértó, 2018.04.17. …...................................................

 Sarok Zsófia

 védőnő